รัฐบาลไทย-ข่าวทำเนียบรัฐบาล-การรถไฟแห่งประเทศไทย ลงนามความร่วมมือให้ เอสอาร์ที แอสเสท เข้าพัฒนาทรัพย์สินของการรถไฟฯ หวังเพิ่มรายได้ด้านอสังหาริมทรัพย์อย่างมืออาชีพ เพื่อสร้างความมั่นคงให้องค์กร
วันพฤหัสบดีที่ 9 กันยายน 2564
การรถไฟแห่งประเทศไทย ลงนามความร่วมมือให้ เอสอาร์ที แอสเสท เข้าพัฒนาทรัพย์สินของการรถไฟฯ หวังเพิ่มรายได้ด้านอสังหาริมทรัพย์อย่างมืออาชีพ เพื่อสร้างความมั่นคงให้องค์กร
การรถไฟแห่งประเทศไทย และ บริษัท เอสอาร์ที เเอสเสท จํากัด ทําพิธีลงนามร่วมกันในบันทึกข้อตกลงการบริหารจัดการทรัพย์สิน
วันที่ 9 กันยายน 2564 เวลา 09.00 น. นายนิรุฒ มณีพันธ์ ผู้ว่าการรถไฟแห่งประเทศไทย และ น.ส.ไตรทิพย์ ศิวะกฤษณ์กุล กรรมการบริษัท และรักษาการกรรมการผู้จัดการบริษัท เอสอาร์ที เเอสเสท จํากัด ได้ทําพิธีลงนามร่วมกันในบันทึกข้อตกลงการบริหารจัดการทรัพย์สินระหว่างการรถไฟแห่งประเทศไทย กับ บริษัท เอสอาร์ที เเอสเสท จํากัด โดยมีนายจิรุตม์ วิศาลจิตร ประธานกรรมการรถไฟ นายอํานวย ปรีมนวงศ์ ประธานกรรมการ บริษัท เอสอาร์ที เเอสเสท จํากัด และ คณะผู้บริหารการรถไฟแห่งประเทศไทย และบริษัท เอสอาร์ที เเอสเสท จํากัด ร่วมเป็นสักขีพยาน ณ ห้องปฏิบัติการรถไฟ ชั้น 3 การรถไฟแห่งประเทศไทย
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า การลงนามบันทึกข้อตกลงฯ ครั้งนี้ ถือเป็นการปฏิรูปด้านการบริหารจัดการทรัพย์สินครั้งสําคัญของการรถไฟแห่งประเทศไทย (รฟท.) และเป็นการดําเนินภารกิจตามมติของคณะรัฐมนตรี เมื่อวันที่ 29 กันยายน 2563 ที่เห็นชอบให้การรถไฟแห่งประเทศไทย ดําเนินการจัดตั้งบริษัทลูก บริษัท เอสอาร์ที แอสเสท จํากัด ขึ้น เพื่อบริหารทรัพย์สินของการรถไฟแห่งประเทศไทยให้เกิดประโยชน์สูงสุด ทั้งยังเป็นส่วนหนึ่งในการช่วยฟื้นฟู สร้างรายได้ให้แก่การรถไฟฯ ตามแผนฟื้นฟูกิจการฯ ที่ได้รับความเห็นชอบจากคณะกรรมการนโยบายรัฐวิสาหกิจ (คนร.)
รฟท. ได้ดําเนินการจดทะเบียนจัดตั้งบริษัท เอสอาร์ที แอสเสท จํากัด แล้วเสร็จไป เมื่อวันที่ 30 เมษายน 2564 การลงนามความร่วมมือครั้งนี้จะเป็นจุดเริ่มต้นของการส่งมอบทรัพย์สินของ รฟท. ให้กับบริษัท เอสอาร์ที เเอสเสท จํากัด เป็นผู้ดูแลบริหารจัดการแทน อย่างไรก็ดี กรรมสิทธิ์ในทรัพย์สินทั้งหมดนั้น ยังคงเป็นของ รฟท. เช่นเดิม “ในช่วงแรก รฟท. จะเริ่มทยอยโอนทรัพย์สินโครงการขนาดใหญ่ที่มีการทําสัญญาไว้แล้ว จํานวน 75 สัญญา มูลค่าทรัพย์สิน 1,645 ล้านบาท โดยใช้เวลาโอนเสร็จสิ้นภายในเวลา 2 เดือน ระหว่างเดือนกันยายน - ตุลาคม 2564 ซึ่งจะทําให้บริษัท เอสอาร์ที เเอสเสท จํากัด สามารถดําเนินการบริหารจัดการทรัพย์สินได้ทันที และหลังจากนั้นจะมีการทยอยโอนส่งมอบทรัพย์สินอย่างต่อเนื่อง โดยตั้งเป้าหมายดําเนินการโอนทรัพย์สินทั้งหมด 12,839 สัญญา มูลค่า 3,166 ล้านบาท แล้วเสร็จภายในปี 2565
นายนิรุฒ กล่าวว่าต่อว่า บริษัท เอสอาร์ที เเอสเสท จํากัด จะเข้ามามีบทบาทสําคัญในการช่วยบริหารจัดการและสร้างรายได้ให้กับ รฟท. ทั้งด้านการบริหารสัญญาเช่าที่ได้รับมอบจาก รฟท. การจัดหาผู้ลงทุนและการเช่าพื้นที่เพื่อพัฒนาโครงการบนที่ดินของ รฟท. รวมทั้งการพัฒนาด้วยตนเอง การซื้อหรือเช่าที่ดินจากบุคคลภายนอกเพื่อพัฒนาหรือร่วมทุน หวังสร้างการเติบโตในระยะยาวให้แก่ รฟท. ซึ่งจะส่งผลให้ รฟท. มีรายได้จากการบริหารทรัพย์สินที่เพิ่มขึ้น มีระบบบริหารจัดการที่มีมาตรฐานสากล และมีทางเลือกในการเข้าถึงแหล่งเงินทุนอื่น ๆ ตลอดจนยังส่งผลดีต่อภาพรวมในอีกหลายมิติ ทั้งมิติทางเศรษฐกิจในการช่วยกระตุ้นภาคอสังหาริมทรัพย์ การจ้างงานการท่องเที่ยว ด้านสังคมช่วยให้การบริหารพื้นที่ชุมชนที่บุกรุกสามารถดําเนินการให้มีประสิทธิภาพ ตลอดจนช่วยให้การบริหารจัดการทรัพยากรและสิ่งแวดล้อมดีขึ้น
ท้ายนี้ รฟท. คาดหวังว่าภายหลังการส่งมอบการบริหารทรัพย์สินแล้ว บริษัท เอสอาร์ที เเอสเสท จํากัด ซึ่งถูกออกแบบมาให้เป็นอิสระและเป็นมืออาชีพด้านการจัดการอสังหาริมทรัพย์จะสามารถบริหารจัดการทรัพย์สินของ รฟท. ได้อย่างมีประสิทธิภาพ และเกิดประโยชน์สูงสุดต่อ รฟท. สามารถสร้างรายได้แก่องค์กร และเป็นฟันเฟืองสําคัญในการช่วยพลิกฟื้น รฟท. ให้กลับมาเป็นองค์กรที่มีความเข้มแข็ง สามารถดูแลและให้บริการแก่พี่น้องประชาชนตามแผนยุทธศาสตร์ชาติ 20 ปี และแผนยุทธศาสตร์กระทรวงคมนาคมได้อย่างยั่งยืน